Maðurinn er sagður hafa farið inn í tvær Bónusverslanir á skömmum tíma og hnuplað þaðan vörum . Vísir / vilhelm Lögreglustjórinn á höfuðborgarsvæðinu hefur ákært íslenskan karlmann á fimmtugsaldri fyrir að hafa tvívegis hnuplað úr Bónusverslunum í vor . Er þess krafist að maðurinn verði dæmdur til greiðslu sakarkostnaðar og refsingar , sem að hámarki getur orðið sex ára fangelsi . Manninum er gert að mæta fyrir Héraðsdóm Reykjavíkur um miðjan janúar þar sem hann þarf að svara til saka fyrir meint brot sín . Honum er gefið að sök að hafa farið í lok mars síðastliðins inn í verslun Bónuss við Laugaveg og tekið þaðan vörur ófrjálsri hendi , að verðmæti 570 krónur . Hann er jafnframt sagður hafa farið viku síðar inn í aðra Bónusverslun , við Tjarnarvelli í Hafnarfirði , og stolið þaðan vörum fyrir alls 984 krónur . Heildarupphæð þjófnaðarins sem hann er ákærður fyrir nemur því 1554 krónum . Í ákæru á hendur manninum er tekið fram að meintur þjófnaður hans varði við almenn hegningarlög , nánar tiltekið 1. málsgrein 244. greinar þar sem segir að þjófnaður á „ fjármunum eða orkuforða varðar fangelsi allt að 6 árum . “ Er þess því krafist að maðurinn verði dæmdur til refsingar og til greiðslu alls sakarkostnaðar . Mæti hann ekki fyrir héraðsdóm um miðjan janúar verður það metið til jafns við það að hann hafi viðurkennt brot sitt .